# 

**Všeobecne záväzné nariadenie obce TOPOREC**

**č. 4/2018**

# Prevádzkový poriadok telocvične pri ZŠ Toporec

|  |  |
| --- | --- |
| **Návrh VZN** |  |
| vyvesený na pripomienkovanie na úradnej tabuli obce dňa: 24.08.2018 |  |
|  |  |
| **VZN schválené** |  |
| obecným zastupiteľstvom v Toporci dňa: |  |
|  |  |
| **VZN vyhlásené** |  |
| po schválení obecným zastupiteľstvom vyvesením na úradnej tabuli obce dňa: |  |
|  |  |
| **VZN účinné** **dňom**: |  |

# VŠEOBECNÉ ZÁVÄZNÉ NARIADENIE

# č. 4 /2018

# Prevádzkový poriadok telocvične pri ZŠ Toporec

# Obecné zastupiteľstvo obce Toporec vo veciach územnej samosprávy v zmysle § 6 ods. 1 zákona č. 369/1990 Zb. o obecnom zriadení v znení neskorších právnych predpisov vydáva toto všeobecne záväzné nariadenie (ďalej tiež ako „VZN“).

**Čl. 1**

**Úvodné ustanovenia**

1. Telocvičňa sa nachádza pri budove Základnej školy Toporec, Školská 7/6 Toporec. Telocvičňa slúži na zabezpečenie vyučovania povinnej telesnej výchovy pre žiakov Základnej školy a pre fyzické a právnické osoby, ktoré si telocvičňu prenajmú. Ďalej slúži pre kultúrne, občianske aktivity, ktoré sú vykonávané s písomným súhlasom starostu obce Toporec a riaditeľstva ZŠ .

2. Vlastníkom telocvične je obec Toporec

3. Prevádzkovateľ telocvične je ZŠ Toporec.

4. Užívateľom telocvične sa rozumie osoba, ktorá sa nachádza v priestore telocvične (užívateľ).

**Čl. 2**

**Všeobecné ustanovenia**

1. Každý užívateľ je povinný oboznámiť sa s týmto prevádzkovým poriadkom a bez výnimky ho dodržiavať.

2. V telocvični je dovolené vykonávať výhradne tie aktivity, na ktoré ja telocvičňa určená.

3. Telocvičňa poskytuje široké možnosti pre rôzne športové aktivity a to najmä : sálový futbal, nohejbal, volejbal, tenis, hádzanú, basketbal, stolný tenis.

**Športová aktivita pozemný hokej je v priestoroch telocvične ZAKÁZANÝ!**

4. Obsahom činnosti prevádzkovanej v telocvični je spontánne osvojovanie si základov loptových hier, prevádzkovanie viacerých druhov športu, založené na princípe súťaživosti (súťažné zápasy, turnaje občanov, návštevníkov, či zamestnancov v rámci športových dní a pod.).

**Čl. 3**

**Organizačné ustanovenia**

1. Prevádzku riadi a za telocvičňu zodpovedá poverený prevádzkovateľ zariadenia, ktorý areál spravuje. **Bez vedomia prevádzkovateľa je vstup a pohyb po telocvični zakázaný.**

2. Každý užívateľ telocvične je povinný riadiť sa pokynmi prevádzkovateľa. **V prípade neuposlúchnutí jeho pokynov môže byť osoba z telocvične s okamžitou platnosťou vykázaná**. Meno prevádzkovateľa - zodpovednej osoby je uvedené na vstupných dverách do telocvične.

3. Športovú, zábavnú, rekreačnú alebo inú povolenú činnosť môže v telocvični vykonávať každý užívateľ výhradne na **svoje vlastné riziko.** Týmto ustanovením sa neobmedzuje povinnosť dodržiavať prevádzkový poriadok.

4. Užívateľ telocvične je povinný správať sa tak, aby jeho konaním alebo nekonaním nedošlo k zraneniu, ujme na zdraví, alebo poškodeniu zariadeniu telocvične, majetku obce a okolitých vonkajších priestorov. Užívateľ alebo jej zákonný zástupca je plne zodpovedný za škody, ktoré vznikli jeho pričinením. Súpis škôd spíše prevádzkovateľ zariadenia.

5. Užívateľ pri používaní cvičebného náradia musí postupovať podľa návodu výrobcu a podľa pokynov zodpovednej osoby.

6. V telocvični je počas jej športového využívania **prísne zakázané** :

* **manipulovať s otvoreným ohňom,**
* **fajčiť, požívať alkoholické nápoje vrátane toxických omamných látok,**
* **vstupovať s nápojmi a potravinami vrátane žuvačiek,**
* **vstupovať s bicyklom a inými predmetmi, ktoré môžu spôsobiť škodu na majetku,**
* **pohybovať sa na kolieskových korčuliach,**
* **používať nepredpísanú obuv,**
* **vešať sa na basketbalové koše a bránky,**
* **vodiť psov a iné zvieratá,**
* **správať sa hlučne a nespoločensky.**

7. Deti do 15 rokov musia byť v telocvični s dozorom rodiča, vyučujúceho, alebo inej poverenej dospelej osoby.

8. Žiaci základnej školy, materskej školy vstupujú do telocvične v sprievode učiteľa alebo školou poverenej zodpovednej osoby.

9. Užívateľ telocvične je povinný v priestore telocvične a jej okolí udržiavať čistotu, poriadok a vymedzený čas na športové aktivity stanovený prevádzkovými hodinami.

10. Do telocvične je povolený vstup vo vhodnej športovej obuvi s nefarbiacou podrážkou (halová obuv).

11. Užívateľ môže vstúpiť do priestorov im vyhradených maximálne 15 minút pred prideleným užívacím časom a musia ich opustiť do 15 minút po uplynutí času.

**Čl. 4**

**Prevádzkové ustanovenia**

1. Prevádzkové hodiny telocvične :   
**Pondelok - Piatok**

08.00 - 16.00 hod. ZŠ , MŠ , ŠZŠ, príp. individuálna rezervácia

16.00 - 21.00 hod. Rezervácia pre záujemcov

**Sobota**

09.00 - 21:00 hod. Rezervácia pre záujemcov

**Nedeľa ZATVORENÉ**

2. **Prevádzkovateľ si vyhradzuje právo prevádzkové hodiny operatívne upraviť.**

3. V prípade nevyužitia telocvične užívateľmi stanovenými týmto prevádzkovým poriadkom môžu so súhlasom prevádzkovateľa telocvične využívať aj iní záujemcovia.

4. Užívanie telocvične je pre deti a mládež do 18 rokov bezplatné.

5. Užívanie telocvične pre Základnú školu, Materskou školou Toporec je **bezplatné.**

6. **Prenájom telocvične pre verejnosť je spoplatnený za každú začatú hodinu sumou:**

* **6 € / hod – občania obec Toporec (na energie a údržbu)**
* **12 €/hod. – ostatní užívatelia (na energie a údržbu)**

Verejnosť bude za prenájom telocvične platiť prevádzkovateľovi spôsobom určeným prevádzkovateľom.

7. Poplatok za užívanie telocvične je potrebné zaplatiť prevádzkovateľovi telocvične a je príjmom prevádzkovateľa.

8. Rezerváciu telocvične je potrebné dopredu dohodnúť so správcom telocvične a v prípade dlhodobého nájmu s prevádzkovateľom telocvične.

9. Prevádzkovateľ telocvične vedie prevádzkovú knihu s evidenciou o užívaní telocvične.

**Čl. 5**

**Prevádzkovateľ telocvične**

Povinnosti prevádzkovateľa telocvične :

* viesť prevádzkovú knihu telocvične s evidenciou o užívaní telocvične (dátum, čas od - do, prenajímateľ),
* odomykať a uzatvárať telocvičňu,
* dbať o starostlivosť a údržbu telocvične podľa pokynov starostu obce Toporec a riaditeľstva ZŠ Toporec,
* úzko spolupracovať so starostom obce Toporec pri zabezpečení prevádzkového poriadku telocvične ako i verejného poriadku okolo budovy telocvične,
* dbať o dodržiavanie pravidiel BOZP,
* v prípade vzniku úrazu byť nápomocný pri podaní prvej pomoci, zabezpečiť príchod rýchlej zdravotnej služby,
* viesť evidenciu údržby a opráv, podieľať sa na opravách. O vzniknutých škodách bezodkladne informovať riaditeľstvo ZŠ
* starať sa o čistotu v telocvični a jej okolí.

# Čl. 6

**Tiesňové volania**

Telefónne linky pre záchranné služby:

* **112 - tiesňové volanie**
* **150 - hasičská a záchranná služba**
* **155 - záchranná zdravotnícka služba**

# 158 - polícia

# Čl. 7

**Starostlivosť o priestory telocvične**

1. Prevádzkovateľ prostredníctvom správcu je povinný zabezpečiť udržiavanie priestorov telocvične v čistote a poriadku. V priestoroch musí byť zabezpečené dostatočné osvetlenie, vetranie a v zimnom období vykurovanie. V interiéri telocvične musí byť umiestnená lekárnička, vybavená základným zdravotníckym materiálom ako aj zásady poskytovania prvej pomoci.

2. Prevádzkovateľ prostredníctvom správcu je povinný zabezpečiť umývanie miestnosti, dezinfekciu náradia a náčinia. Použité budú dostupné dezinfekčné prostriedky v súlade s návodom na použitie

**Čl. 8**

**Osobitné ustanovenia**

1. **Právnickej osobe**, ktorá poruší prevádzkový poriadok a spôsobí škodu na majetku, môže starosta obce Toporec uložiť **pokutu až do výšky 6.638,78 €.** Pokutu možno uložiť do 2 mesiacov odo dňa, kedy sa starosta obce dozvedel o tom, kto sa porušenia dopustil, najneskôr však do jedného roka od spáchania konania opodstatňujúceho uloženie pokuty.

2. **Fyzická osoba**, ktorá poruší prevádzkový poriadok, dopustí sa priestupku proti poriadku vo verejnej správe a môže byť potrestaná **pokutou do výšky 33,19 €** orgánom štátnej správy, resp. v prípade blokového konania obcou alebo jej bude uložený zákaz vstupu do telocvične na dobu 6 mesiacov.

**Čl. 9**

**Záverečné ustanovenia**

1. Prevádzkový poriadok je vyvesený na viditeľnom mieste v telocvični.

2. Prevádzkový poriadok telocvične pri ZŠ Toporec bol schválený Všeobecným záväzným nariadením č. ....................... dňa ...........................

V Toporci dňa ..........................

PhDr. Jozef Potanko

starosta obce Toporec